amanoisuno/poetBack huggingface dataset:
聞薛先輩陪大夫看早梅因寄 許渾 
澗梅寒正發，莫信笛中吹。素豔雪凝樹，清香風滿枝。折驚山鳥散，攜任野蜂隨。今日從公醉，何人倒接䍦。
送前緱氏韋明府南游 許渾  洞庭湖
酒闌橫劒歌，日暮望關河。道直去官早，家貧爲客多。山昏函谷雨，木落洞庭波。莫盡遠游興，故園荒薜蘿。
看雪 許渾 
松亞竹珊珊，心知萬井歡。山明迷舊徑，溪滿漲新瀾。客醉瑤臺曙，兵防玉塞寒。紅樓知有酒，誰肯學袁安。
贈僧 許渾 
心法本無住，流沙歸復來。錫隨山鳥動，經附海船回。洗足柳遮寺，坐禪花委苔。唯將一童子，又欲上天台。
趨慈和寺移宴 許渾 
高寺移清宴，漁舟繫綠蘿。潮平秋水闊，雲歛暮山多。廣檻停簫鼓，繁弦散綺羅。西樓半牀月，莫問夜如何。
留贈偃師主人 許渾 
孤城漏未殘，徒侶拂征鞍。洛北去游遠，淮南歸夢闌。曉燈回壁暗，晴雪卷簾寒。強盡主人酒，出門行路難。
送南陵李少府 許渾 
高人亦未閑，來往楚雲間。劒在心應壯，書窮鬢已斑。落帆秋水寺，驅馬夕陽山。明日南昌尉，空齋又掩關。
別韋處士 許渾 
南北斷蓬飛，別多相見稀。更傷今日酒，未換昔年衣。舊友幾人在，故鄉何處歸？秦原向西路，雲晚雪霏霏。
九日登樟亭驛樓 許渾 
鱸鱠與蒪羹，西風片席輕。潮回孤島晚，雲歛衆山晴。丹羽下高閣，黃花垂古城。因秋倍多感，鄉樹接咸京。
再遊越中傷朱餘慶協律好直上人 許渾 
昔年湖上客，留訪雪山翁。王氏船猶在，蕭家寺已空。月高花有露，煙合水無風。處處多遺韻，何曾入剡中。
京口津亭送張崔二侍御 許渾 
愛樹滿西津，津亭墮淚頻。素車應度洛，珠履更歸秦。水接三湘暮，山通五嶺春。傷離與懷舊，明日白頭人。
送惟素上人歸新安 許渾 
山空葉復落，一逕下新安。風急渡溪晚，雪晴歸寺寒。尋雲策藤杖，向日倚蒲團。寧憶西游客，勞勞歌路難。
下第別友人楊至之 許渾 
花落水潺潺，十年離舊山。夜愁添白髮，春淚減朱顏。孤劒北游塞，遠書東出關。逢君話心曲，一醉灞陵間。
尋戴處士 許渾 
車馬長安道，誰知大隱心。蠻僧留古鏡，蜀客寄新琴。曬藥竹齋暖，擣茶松院深。思君一相訪，殘雪似山陰。
將離郊園留示弟姪 許渾 
身賤與心違，秋風生旅衣。久貧辭國遠，多病在家稀。山暝客初散，樹涼人未歸。西都萬餘里，明旦別柴扉。
夜歸丁卯橋村舍 許渾 
月涼風靜夜，歸客泊巖前。橋響犬遙吠，庭空人散眠。紫蒲低水檻，紅葉半江船。自有還家計，南湖二頃田。
題青山館 許渾 
昔人詩酒地，芳草思王孫。白水半塘岸，青山橫郭門。懸巖碑已折，盤石井猶存。無處繼行樂，野花空一尊。
秋日衆哲館對竹 許渾 
蕭蕭凌雪霜，濃翠異三湘。疎影月移壁，寒聲風滿堂。捲簾秋更早，高枕夜偏長。忽憶秦溪路，萬竿今正涼。
春日題韋曲野老村舍二首 一 許渾 
遶屋遍桑麻，村南第一家。林繁樹勢直，溪轉水紋斜。竹院晝看筍，藥欄春賣花。故園歸未得，到此是天涯。
春日題韋曲野老村舍二首 二 許渾 
北嶺枕南塘，數家村落長。鶯啼幼婦嬾，蠶出小姑忙。煙草近溝濕，風花臨路香。自憐非楚客，春望亦心傷。
崇聖寺別楊至之 許渾 
蕭寺暫相逢，離憂滿病容。寒齋秋少燕，陰壁夜多蛩。樹暗水千里，山深雲萬重。懷君在書信，莫過鴈回峯。
途經李翰林墓 許渾 
氣逸何人識，才高舉世疑。禰生狂善賦，陶令醉能詩。碧水鱸魚思，青山鵩鳥悲。至今孤塚在，荆棘楚江湄。
嚴陵釣臺貽行侶 許渾 
故人天下定，垂釣碧巖幽。舊跡隨臺古，高名寄水流。鳥喧羣木晚，蟬急衆山秋。更待新安月，憑君暫駐舟。
送無夢道人先歸甘露寺 許渾 
飄飄隨晚浪，杯影入鷗羣。岸凍千船雪，巖陰一寺雲。夜燈江北見，寒磬水西聞。鶴嶺煙霞在，歸期不羨君。
閑居孟夏即事 許渾 
綠樹蔭青苔，柴門臨水開。簟涼初熟麥，枕膩乍經梅。魚躍海風起，鼉鳴江雨來。佳人竟何處，日夕上樓臺。
題灞西駱隱士 許渾 
磻溪連灞水，商嶺接秦山。青漢不回駕，白雲長掩關。雀喧知鶴靜，鳧戲識鷗閑。却笑南昌尉，悠悠城市間。
溪亭二首 一 許渾 
溪亭四面山，橫柳半溪灣。蟬響螳螂急，魚深翡翠閑。水寒留客醉，月上與僧還。猶戀蕭蕭竹，西齋未掩關。
溪亭二首 二 許渾 
暖枕眠溪柳，僧齋昨夜期。茶香秋夢後，松韻晚吟時。共戲魚翻藻，爭棲鳥墜枝。重陽應一醉，栽菊助東籬。
秋日赴闕題潼關驛樓 許渾  唐诗三百首 写景 送别 五言律诗
紅葉晚蕭蕭，長亭酒一瓢。殘雲歸太華，疎雨過中條。樹色隨山迥，河聲入海遙。帝鄉明日到，猶自夢漁樵。
送太昱禪師 許渾 
禪牀深竹裏，心與徑山期。結社多高客，登壇盡小師。早秋歸寺遠，新雨上灘遲。別後江雲碧，南齋一首詩。
旅懷 許渾 
征車何軋軋，南北極天涯。孤枕易爲客，遠書難到家。鄉連雲外樹，城閉月中花。猶有扁舟思，前年別若耶。
南亭與首公讌集 許渾 
秋來水上亭，幾處似巖扃。戲鳥翻江葉，游龜帶綠萍。管弦心戚戚，羅綺鬢星星。行樂非吾事，西齋尚有螢。
泊松江渡 許渾 
漠漠故宮地，月涼風露幽。雞鳴荒戍曉，鴈過古城秋。楊柳北歸路，蒹葭南渡舟。去鄉今已遠，更上望京樓。
送魚思別處士歸有懷 許渾 
宴罷衆賓散，長歌攜一巵。溪亭相送遠，山郭獨歸遲。風檻夕雲散，月軒寒露滋。病來雙鬢白，不是舊離時。
重經姑蘇懷古二首 一 許渾 
越兵驅綺羅，越女唱吳歌。宮盡燕聲少，臺荒麋跡多。茱萸垂曉露，菡萏落秋波。無復君王醉，滿城顰翠蛾。
重經姑蘇懷古二首 二 許渾 
香逕遶吳宮，千帆落照中。鸛鳴山欲雨，魚躍水多風。城帶晚莎綠，池連秋蓼紅。當年國門外，誰識伍員忠。
將赴京師留題孫處士山居二首 一 許渾 
草堂近西郭，遙對敬亭開。枕膩海雲起，簟涼山雨來。高歌懷地肺，遠賦憶天台。應學相如志，終須駟馬回。
將赴京師留題孫處士山居二首 二 許渾 
西巖有高興，路僻幾人知。松蔭花開晚，山寒酒熟遲。游從隨野鶴，休息遇靈龜。長見鄰翁說，容華似舊時。
懷江南同志 許渾  洞庭湖
南國別經年，雲晴波接天。蒲深鸂鶒戲，花暖鷓鴣眠。竹暗湘妃廟，楓陰楚客船。唯應洞庭月，萬里共嬋娟。
洛中秋日 許渾  洞庭湖
故國無歸處，官閑憶遠遊。吳僧秣陵寺，楚客洞庭舟。久病先知雨，長貧早覺秋。壯心能幾許，伊水更東流。
將赴京師蒜山津送客還荆渚 許渾 
尊前萬里愁，楚塞與皇州。雲識瀟湘雨，風知鄠杜秋。潮平猶倚棹，月上更登樓。他日滄浪水，漁歌對白頭。
潼關蘭若 許渾 
來往幾經過，前軒枕大河。遠帆春水闊，高寺夕陽多。蝶影下紅藥，鳥聲喧綠蘿。故山歸未得，徒詠採芝歌。
翫殘雪寄江南尹劉大夫 許渾 
豔陽無處避，皎潔不成容。素質添瑤水，清光散玉峯。眠鷗猶戀草，棲鶴未離松。聞在金鑾望，羣仙對九重。
陪越中使院諸公鏡波館餞明台裴鄭二使君 許渾 
傾幕來華館，淹留二使君。舞移清夜月，歌斷碧空雲。海郡樓臺接，江船劒戟分。明時自騫翥，無復歎離羣。
晨別翛然上人 許渾 
吳僧誦經罷，敗衲倚蒲團。鐘韻花猶歛，樓陰月向殘。晴山開殿響，秋水捲簾寒。獨恨孤舟去，千灘復萬灘。
送客江行 許渾 
蕭蕭蘆荻花，郢客獨辭家。遠棹依山響，危檣轉浦斜。水寒澄淺石，潮落漲虛沙。莫與征徒望，鄉園去漸賒。
將歸塗口宿鬱林寺道玄上人院二首 一 許渾 
西巖一磬長，僧起樹蒼蒼。開殿灑寒水，誦經焚晚香。竹風雲漸散，杉露月猶光。無復重來此，歸舟凌夕陽。
將歸塗口宿鬱林寺道玄上人院二首 二 許渾 
春尋採藥翁，歸路宿禪宮。雲起客眠處，月殘僧定中。藤花深洞水，槲葉滿山風。清境不能住，朝朝慙遠公。
題宣州元處士幽居 許渾 
潺湲遶門水，未省濯纓塵。鳥散千巖曙，蜂來一逕春。杉松還待客，芝朮不求人。寧學磻溪叟，逢時罷隱淪。
送李秀才 許渾 
南樓送郢客，西郭見荆門。鳧鵠下寒渚，牛羊歸遠村。蘭舟倚行掉，桂酒掩餘尊。重此一留宿，前村煙水昏。
題倪處士舊居 許渾 
儒翁九十餘，舊向此山居。生寄一壺酒，死留千卷書。檻摧新竹少，池淺故蓮疎。但有子孫在，帶經還荷鋤。
贈梁將軍 許渾 
曾經黑山虜，一劒出重圍。年長窮書意，時清隱釣磯。高齋雲外住，瘦馬月中歸。唯說鄉心苦，春風鴈北飛。
春望思舊游 許渾 
適意極春日，南臺披薜蘿。花光晴漾漾，山色晝峨峨。湘水美人遠，信陵豪客多。唯憑一瓢酒，彈瑟縱高歌。
病中二首 一 許渾 
三年嬰酒渴，高臥似袁安。秋色鬢應改，夜涼心已寬。風衣藤簟滑，露井竹牀寒。臥憶郊扉月，恩深未挂冠。
病中二首 二 許渾 
私歸人暫適，扶杖遶西林。風急柳溪響，露寒莎徑深。一身仍白髮，萬慮只丹心。此意無言處，高窗託素琴。
姑熟官舍寄汝洛友人 許渾 
[官]靜亦無能，平生少面朋。務開唯印吏，公退只棊僧。藥鼎初寒火，書龕欲夜燈。安知北溟水，終日送摶鵬。
恩德寺 許渾 
樓臺橫復重，猶有半巖空。蘿洞淺深水，竹廊高下風。晴山疎雨後，秋樹斷雲中。未盡平生意，孤帆又向東。
天竺寺題葛洪井 許渾 
羽客鍊丹井，井留人已無。舊泉青石下，餘甃碧山隅。雲朗鏡開匣，月寒冰在壺。仍聞釀仙酒，此水過瓊酴。
朗上人院晨坐 許渾 
簟涼襟袖清，月沒尚殘星。山果落秋院，水花開曉庭。疎藤風嫋嫋，圓桂露冥冥。正憶江南寺，巖齋聞誦經。
送客歸湘楚 許渾 
無辭一杯酒，昔日與君深。秋色換歸鬢，曙光生別心。桂花山廟冷，楓樹水樓陰。此路千餘里，應勞楚客吟。
過故友舊居 許渾 
往年公子宅，夜宴樂難忘。高竹動疎翠，早蓮飄暗香。珠盤凝寶瑟，綺席遰華觴。今日皆何處，閉門春草長。
送客歸峽中 許渾 
津亭多別離，楊柳半無枝。住接猿啼處，行逢鴈過時。江風颺帆急，山月下樓遲。還就西齋宿，煙波勞夢思。
題冲沼上人院 許渾 
斸石種松子，數根侵杳冥。天寒猶講律，雨暗尚尋經。小殿燈千盞，深爐水一瓶。碧雲多別思，休到望溪亭。
和畢員外雪中見寄 許渾 
仙署淹清景，雪華松桂陰。夜凌瑤席宴，春寄玉京吟。燭晃垂羅幙，香寒重繡衾。相思不相訪，煙月剡溪深。
春醉 許渾 
酒醲花一樹，何暇卓文君。客坐長先飲，公閑半已曛。水鄉春足雨，山郭夜多雲。何似參禪理，榮枯盡不聞。
題岫上人院 許渾 
病客與僧閑，頻來不掩關。高窗雲外樹，疎磬雨中山。離索秋蟲響，登臨夕鳥還。心知落帆處，明日淛河灣。
李生棄官入道因寄 許渾 
西巖一徑通，知學採芝翁。寒暑丹心外，光陰白髮中。水深魚避釣，雲迥鶴辭籠。坐想還家日，人非井邑空。
長興里夏日南鄰避暑 許渾 
侯門大道傍，蟬噪樹蒼蒼。開鏁洞門遠，下簾賓館涼。欄圍紅藥盛，架引綠蘿長。永日一欹枕，故山雲水鄉。
江西鄭常侍赴鎮之日有寄因酬和 許渾  滕王阁
來暮亦何愁，金貂在鷁舟。斾隨寒浪動，帆帶夕陽收。布令滕王閣，裁詩郢客樓。即應歸鳳沼，中外贊天休。
蒙河南劉大夫見示與吏部張公喜雪酬唱輒敢攀和 許渾 
風度龍山暗，雲凝象闕陰。瑞花瓊樹合，仙草玉苗深。欲醉梁王酒，先調楚客琴。即應攜手去，將此助商霖。
下第送宋秀才游岐下楊秀才還江東 許渾 
年來不自得，一望幾傷心。風轉蕙蘭色，月移松桂陰。馬隨邊草遠，帆落海雲深。明旦各分首，更聽梁甫吟。
南亭偶題 許渾 
城下水縈回，潮衝野艇來。鳥驚山果落，龜泛綠萍開。白首書千卷，朱顏酒一杯。南軒自流涕，不是望燕臺。
太和初靖恭里感事 許渾 
清湘弔屈原，垂淚擷蘋蘩。謗起乘軒鶴，機沈在檻猨。乾坤三事貴，華夏一夫冤。寧有唐虞世，心知不爲言。
與侯春時同年南池夜話 許渾 
蘆葦暮修修，溪禽上釣舟。露涼花歛夕，風靜竹含秋。素志應難契，清言豈易求。相歡一瓢酒，明日醉西樓。
廣陵送剡縣薛明府赴任 許渾 
車馬楚城壕，清歌送濁醪。露花羞別淚，煙草讓歸袍。鳥浴春塘暖，猨吟暮嶺高。尋仙在仙骨，不用廢牛刀。
題官舍 許渾 
燕鴈水鄉飛，京華信自稀。簟瓢貧守道，書劒病忘機。疊鼓吏初散，繁鐘鳥獨歸。高梧與疎柳，風雨似郊扉。
酬報先上人登樓見寄 許渾 
丹葉下西樓，知君萬里愁。鐘非黔峽寺，帆是敬亭舟。山色和雲暮，湖光共月秋。天台多道侶，何惜更南遊。
曉過鬱林寺戲呈李明府 許渾 
身閑白日長，何處不尋芳？山崦登樓寺，谿灣泊晚檣。洞花蜂聚蜜，巖栢麝留香。若指求仙路，劉郎學阮郎。
泛舟尋鬱林寺道玄上人遇雨而返因寄 許渾 
禪扉倚石梯，雲濕雨淒淒。草色分松逕，泉聲咽稻畦。棹移灘鳥沒，鐘斷嶺猨啼。入夜花如雪，回舟憶剡溪。
鬱林寺 許渾 
臺殿冠嵯峨，春來日日過。水分諸院少，雲近上方多。衆籟凝絲竹，繁英耀綺羅。酒酣詩自逸，乘月棹寒波。
題崇聖寺 許渾 
西林本行殿，池榭日坡陁。雨過水初漲，雲開山漸多。曉街垂御柳，秋院閉宮莎。借問龍歸處，鼎湖空碧波。
贈高處士 許渾 
宅前雲水滿，高興一書生。垂釣有深意，望山多遠情。夜棊留客宿，春酒勸僧傾。未作干時計，何人問姓名。
送僧歸金山寺 許渾 
老歸江上寺，不忘舊師恩。駐錫逢山色，停杯見浪痕。秋濤吞楚驛，曉月上荆門。爲訪題詩處，莓苔幾字存。
憶長洲 許渾 
香徑小船通，菱歌遶故宮。魚沈秋水靜，鳥宿暮山空。荷葉橋邊雨，蘆花海上風。歸心無處託，高枕畫屏中。
寄殷堯藩 許渾 
直道知難用，經年向水濱。宅從栽竹貴，家爲買書貧。就學多新客，登朝盡故人。蓬萊自有路，莫羨武陵春。
題鄒處士隱居 許渾 
桑柘滿江村，西齋接海門。浪衝高岸響，潮入小池渾。嵒樹陰棊局，山花落酒樽。相逢亦留宿，還似識王孫。
送僧歸敬亭山寺 許渾 
十年劒中路，傳盡本師經。曉月下黔峽，秋風歸敬亭。開門新樹綠，登閣舊山青。遙想論禪處，松陰水一瓶。
天街曉望 許渾 
明星低未央，蓮闕逈蒼蒼。疊鼓催殘月，疎鐘迎早霜。關防浮瑞氣，宮館耀神光。再拜爲君壽，南山高且長。
下第歸朱方寄劉三復 許渾 
素衣京洛塵，歸棹過南津。故里跡猶在，舊交心更親。月高蕭寺夜，風暖庾樓春。詩酒應無暇，朝朝問旅人。
送人歸吳興 許渾  洞庭湖
綠水棹雲月，洞庭歸路長。春橋懸酒幔，夜柵集茶檣。箬葉沈溪暖，蘋花遶郭香。應逢柳太守，爲說過瀟湘。
贈柳璟馮陶二校書 許渾 
霄漢兩飛鳴，喧喧動禁城。桂堂同日盛，芸閣間年榮。香掩蕙蘭氣，韻高鸞鶴聲。應憐茂陵客，未有子虛名。
王秀才自越見尋不遇題詩而迴因以酬寄 許渾 
南齋知數宿，半爲木蘭開。晴閣留詩遍，春帆載酒回。煙深楊子宅，雲斷越王臺。自有孤舟興，何妨更一來。
秋霽潼關驛亭 許渾 
霽色明高巘，關河獨望遙。殘雲歸太華，疎雨過中條。鳥散綠蘿靜，蟬鳴紅樹凋。何言此時節，去去任蓬飄。
送客歸蘭谿 許渾 
花下送歸客，路長應過秋。暮隨江鳥宿，寒共嶺猨愁。衆水喧嚴瀨，羣峰抱沈樓。因君幾南望，曾向此中遊。
貽終南山隱者 許渾  终南山
中巖多少隱，提榼抱琴遊。潭冷薜蘿晚，山香松桂秋。瓢閑高樹挂，杯急曲池流。獨有迷津客，東西南北愁。
送李文明下第鄜州覲兄 許渾 
征夫天一涯，醉贈別吾詩。鴈迥參差遠，龍多次第遲。寧歌還夜苦，宋賦更秋悲。的的遙相待，清風白露時。
送段覺歸東陽兼寄竇使君 許渾 
山水引歸路，陸郎從此諳。秋茶垂露細，寒菊帶霜甘。臺倚烏龍嶺，樓侵白鴈潭。沈公如借問，心在浙河南。
韶州送竇司直北歸 許渾 
江曲山如畫，貪程亦駐舟。果隨巖狖落，槎帶水禽流。客散他鄉夜，人歸故國秋。樽前挂帆去，風雨下西樓。
傷馮秀才 許渾 
旅葬不可問，茫茫西隴頭。水雲青草濕，山月白楊愁。琴信有時罷，劒傷無處留。淮南舊煙月，孤棹更逢秋。
送鄭寂上人南行 許渾 
儒家有釋子，年少學支公。心出是非外，跡辭榮辱中。錫寒秦嶺月，杯急楚江風。離怨故園思，小秋梨葉紅。
贈王處士 許渾 
歸臥養天真，鹿裘烏角巾。茂陵閑久病，彭澤醉長貧。冠蓋西園夜，笙歌北里春。誰憐清渭曲，又老釣魚人。
送友人歸荆楚 許渾 
調瑟勸離酒，苦諳荆楚門。竹斑悲帝女，草綠怨王孫。潮落九疑迥，雨連三峽昏。同來不同去，迢遰更傷魂。
重傷楊攀處士二首 一 許渾 
綠雲多學術，黃髪竟無成。酒縱山中性，詩留海上名。讀書新樹老，垂釣舊磯平。今日悲前事，西風聞哭聲。
重傷楊攀處士二首 二 許渾 
從官任直道，幾處脫長裾。歿後兒猶小，葬來人漸疎。新隣占池館，長史覓圖書。身賤難相報，平生恨有餘。
送友人罷舉歸東海 許渾 
滄波天塹外，何島是新羅。舶主辭番遠，碁僧入漢多。海風吹白鶴，沙日曬紅螺。此去知投筆，須求利劒磨。
苦雨 許渾 
江昏山半晴，南阻絕人行。葭菼連雲色，杉松共雨聲。早秋仍燕舞，深夜更鼉鳴。爲報迷津客，訛言未可輕。
遊茅山 許渾 
步步入山門，仙家鳥徑分。漁樵不到處，麋鹿自成羣。石面迸出水，松頭穿破雲。道人星月下，相次禮茅君。
洛陽道中 許渾 
洛陽多舊迹，一日幾堪愁。風起林花晚，月明陵樹秋。興亡不可問，自古水東流。
卜居招書侶 許渾 
憶昨未知道，臨川每羨魚。世途行處見，人事病來疎。微雨秋栽竹，孤燈夜讀書。憐君亦同志，晚歲傍山居。
西山草堂 許渾 
何處少人事，西山舊草堂。晒書秋日晚，洗藥石泉香。浚嶺有朝雨，北窗生夜涼。從勞問歸路，峰疊遶家鄉。
贈隱者 許渾 
回報隱居士，莫愁山興闌。求人顏色盡，知道性情寬。信譜彈琴誤，緣崖劚藥難。東臯亦自給，殊愧遠相安。
舟次武陵寄天竺僧無晝 許渾 
谿長山幾重，十里萬株松。秋日下丹檻，暮雲歸碧峰。樹棲新放鶴，潭隱舊降龍。還在孤舟宿，臥聞初夜鐘。
寄小弟 許渾 
江城紅葉盡，旅思復悽傷。孤夢家山遠，獨眠秋夜長。道存空倚命，身賤未歸鄉。南望空垂淚，天邊鴈一行。
石池 許渾 
通竹引泉脉，泓澄瀲石盆。驚魚翻藻葉，浴鳥上松根。殘月留山影，高風耗水痕。誰家秋洗藥，來往自開門。
留題李侍御書齋 許渾 
昔話平生志，高齋曾見留。道孤心易感，恩重力難酬。獨立千峰曉，頻來一葉秋。雞鳴應有處，不覺淚空流。
行次白沙館先寄上河南王侍御 許渾 
夜程何處宿，山疊樹層層。孤館閉秋雨，空堂停曙燈。歌慙漁浦客，詩學鴈門僧。此意無人識，明朝見李膺。
紫藤 許渾 
綠蘿縈數匝，本在草堂間。秋色寄高樹，晝陰籠遠山。移花疎處種，劚藥困時攀。日暮微風起，難尋舊徑還。
暝投靈智寺渡谿不得却取沿江路往 許渾 
雙巖瀉一川，回馬斷橋前。古廟陰風地，寒鐘暮雨天。沙虛留虎跡，水滑帶龍涎。却下臨江路，潮深無渡船。
下第歸蒲城墅居 許渾 
失意歸三徑，傷春別九門。薄煙楊柳路，微雨杏花村。牧豎還呼犢，隣翁亦抱孫。不知余正苦，迎馬問寒溫。
重賦鷺鷥 許渾 
何年去此地，南浦滿鳧雛。雲漢知心遠，林塘覺思孤。低飛下晚樹，獨睡映新蒲。爲爾多歸興，前年在五湖。
深春 許渾 
故里千帆外，深春一鴈飛。干名頻慟哭，將老欲何歸。未穀拋還憶，交親晚更稀。空持望鄉淚，霑灑寄來衣。
歲首懷甘露寺自省上人 許渾 
心悟覺身勞，雲中棄寶刀。久閑生䏶肉，多壽長眉毫。客棹春潮急，禪齋暮雪高。南𤃩一回首，山碧水滔滔。
尋周鍊師不遇留贈 許渾 
閉門池館靜，云訪紫芝翁。零落槿花雨，參差荷葉風。夜碁全局在，春酒半壺空。長嘯倚西閣，悠悠名利中。
題灞西駱隱居 許渾 
志凌三蜀客，心愛五湖人。𢬵死酒中老，謀生書外貧。掃花眠石榻，擣藥轉溪輪。往往乘黃牸，鹿裘烏角巾。
旅夜懷遠客 許渾 
異鄉多遠情，夢斷落江城。病起慙書癖，貧家負酒名。過春花自落，竟曉月空明。獨此一長嘯，故人天際行。
秋夜櫂舟訪李隱君 許渾 
望月憶披襟，長溪柳半陰。高齋初釀酒，孤棹遠攜琴。犬吠秋山迥，雞鳴曉樹深。開門更攲枕，誰識野人心。
臥病寄諸公 許渾 
飛蓋集蘭堂，清歌遰柏觴。高城榆柳蔭，虛閣芰荷香。海月秋偏靜，山風夜更涼。自憐書萬卷，扶病對螢光。
寓崇聖寺懷李校書 許渾 
幾日臥南亭，卷簾秋月清。河關初罷夢，池閣更含情。寒露潤金井，高風飄玉箏。前年共遊客，刀筆事戎旌。
秋日行次關西 許渾 
金風蕩天地，關西羣木凋。早霜雞喔喔，殘月馬蕭蕭。紫陌秦山近，青楓楚樹遙。還同長卿志，題字滿河橋。
山居冬夜喜魏扶見訪因贈 許渾 
霜風露葉下，遠思獨裴回。夜久草堂靜，月明山客來。遣貧相勸酒，憶字共書灰。何事清平世，干名待有媒。
喜李詡秀才見訪因贈 許渾 
浙南分首日，誰謂別經時。路遠遙相訪，家貧喜見知。不須辭小酌，更請續新詩。但得心中劒，酬恩會有期。
晚投慈恩寺呈俊上人 許渾 
雙巖瀉一川，十里絕人煙。古廟陰風地，寒鐘暮雨天。沙虛留虎跡，水滑帶龍涎。不及曹溪侶，空林已夜禪。
行次虎頭巖酬寄路中丞 許渾 
樟亭去已遠，來上虎頭巖。灘急水移棹，山回風滿帆。石梯迎雨滑，沙井落潮醎。何以慰行旅，如公書一緘。
秋霽寄遠 許渾 
初霽獨登賞，西樓多遠風。橫煙秋水上，疎雨夕陽中。高樹下山鳥，平蕪飛草蟲。唯應待明月，千里與君同。
聞范秀才自蜀遊江湖 許渾 
蜀道下湘渚，客帆應不迷。江分三峽響，山並九華齊。秋泊鴈初宿，夜吟猨乍啼。歸時慎行李，莫到石城西。
惜春 許渾 
花開又花落，時節暗中遷。無計延春日，可能留少年。小藂初散蝶，高柳即聞蟬。繁豔歸何處，滿山啼杜鵑。
題愁 許渾 
聚散竟無形，迴腸百結成。古今銷不得，離別覺潛生。降虜將軍思，窮秋遠客情。何人更憔悴，落第泣秦京。
鴛鴦 許渾 
兩兩戲沙汀，長疑畫不成。錦機爭織樣，歌曲愛呼名。好□顧栖息，堪憐泛淺情。鳧鷗皆爾類，唯羨獨含情。
聞鴈 許渾 
帶霜南去鴈，夜好宿汀沙。驚起向何處，高飛極海涯。入雲聲漸遠，離岳路猶賒。歸夢當時斷，參差欲到家。
不寢 許渾 
到曉不成夢，思量堪白頭。多無百年命，長有萬般愁。世事應難盡，營生卒未休。莫言名與利，名利是身讐。
宿東橫山 許渾 
孤舟路漸賒，時見碧桃花。溪雨灘聲急，巖風樹勢斜。獼猴垂弱蔓，鸛鶴[睡]橫槎。謾向仙林宿，無人[識]阮家。
早行 許渾 
失枕驚先起，人家半夢中。聞雞憑早晏，占斗認西東。轡濕知行露，衣單覺曉風。秋陽弄光影，忽吐半林紅。
陪鄭史君泛舟晚歸 許渾 
南郭望歸處，郡樓高卷簾。平橋低皂蓋，曲岸轉彤襜。江晚笙歌促，山晴鼓角嚴。羊公莫先醉，清曉月纖纖。
詶殷堯藩 許渾 
相如愧許詢，寥落向溪濱。竹馬兒猶小，荆釵婦慣貧。獨愁憂過日，多病不如人。莫怪青袍選，長安隱舊春。
贈遷客 許渾 
無機還得罪，直道不傷情。微雨昏山色，疎籠閉鶴聲。閑居多野客，高枕見江城。門外長谿水，憐君又濯纓。
南陵留別段氏兄弟 許渾 
不知身老大，猶似舊時狂。爲酒遊山縣，留詩遍草堂。歸期秋未盡，離恨日偏長。更羨君兄弟，參差鴈一行。
旅中別姪暐 許渾 
相見又南北，中宵淚滿襟。旅遊知世薄，貧別覺情深。歌管一尊酒，山川萬里心。此身多在路，休誦異鄉吟。
松江渡送人 許渾 
故國今何在，扁舟竟不歸。雲移山漠漠，江闊樹依依。晚色千帆落，秋聲一鴈飛。此時兼送客，憑檻欲霑衣。
金陵懷古 許渾  隋・唐・五代 登高 写景 咏史怀古
玉樹歌殘王氣終，景陽兵合戍樓空。松楸遠近千官塚，禾黍高低六代宮。石燕拂雲晴亦雨，江豚吹浪夜還風。英雄一去豪華盡，唯有青山似洛中。
姑蘇懷古 許渾 
宮館餘基輟棹過，黍苗無限獨悲歌。荒臺麋鹿爭新草，空苑鳧鷖占淺莎。吳岫雨來虛檻冷，楚江風急遠帆多。可憐國破忠臣死，日日東流生白波。
凌歊臺 許渾 
宋祖凌高樂未回，三千歌舞宿層臺。湘潭雲盡暮山出，巴蜀雪消春水來。行殿有基荒薺合，寢園無主野棠開。百年便作萬年計，嵒畔古碑空綠苔。
驪山 許渾 
聞說先皇醉碧桃，日華浮動鬱金袍。風隨玉輦笙歌逈，雲捲珠簾劒佩高。鳳駕北歸山寂寂，龍旟西幸水滔滔。貴妃沒後巡遊少，瓦落宮墻見野蒿。
咸陽城東樓 許渾  吊古伤今 隋・唐・五代 写景
一上高城萬里愁，蒹葭楊柳似汀洲。溪雲初起日沈閣，山雨欲來風滿樓。鳥下綠蕪秦苑夕，蟬鳴黃葉漢宮秋。行人莫問當年事，故國東來渭水流。